HLOHOVEC. Ako informoval krajský policajný hovorca v Trnave Michal Hanus v piatok 20. januára všetko začalo tým, že muž sa zamestnankyne zariadenia hlučne pýtal, či nepoznajú istého muža.
"Následne sa otočil k zákazníkom a tých sa vypytoval to isté. Zamestnankyňa obišla pult, prišla k mužovi a požiadala ho, aby neobťažoval zákazníkov. Muž vybral z rukáva poľovnícky nôž, ženu chytil za vlasy a nôž jej pritlačil ku krku. V tom sa postavil jeden zo zákazníkov, ktorý útočníka vyzval, aby odložil nôž a pustil barmanku.
Obvinený tak urobil, no vzápätí muža udrel po tvári. Následne zasa chytil nôž, zamestnankyňu chytil za vlasy a žiadal od nej peniaze. Všimol si sediacu ženu v barovom boxe, prišiel k nej a hlavu jej udrel o tehlovú stenu boxu a vrátil sa k barovému pultu. V tom k útočníkovi pristúpili dvaja zákazníci a zadržali ho až do príchodu policajnej hliadky," uviedol Hanus.
V prípade dokázania viny mu za tento skutok hrozí trest odňatia slobody na sedem až dvanásť rokov.